E-5647/2006

Mál þetta sem dómtekið var 2. mars 2007 var höfðað 12. september 2006. Stefnandi er Dagur Group ehf., Skeifunni 17, Reykjavík, en stefndu eru Bifreiðastillingar Nicolai, Faxafeni 12, Reykjavík, og S-kk-nf N-kk-nf, Gnoðarvogi 18, Reykjavík.

Dómkröfur stefnanda eru þær að stefndu verði dæmdir in solidum til að greiða stefnanda skuld að fjárhæð 166.486 krónur, ásamt dráttarvöxtum samkvæmt III. kafla vaxtalaga nr. 38/2001 frá 20. febrúar 2006 til greiðsludags. Þá krefst stefnandi þess að stefndu verði dæmdir til greiðslu málskostnaðar.

Dómkröfur stefndu eru að þeir verði sýknaðir af öllum kröfum stefnanda og að stefnandi verði dæmdur til að greiða þeim málskostnað. Til vara krefjast stefndu þess að allur kostnaður vegna kröfu stefnanda verði felldur niður.

II

Málavextir eru þeir að hinn 20. janúar 2006 keypti stefndi, Bifreiðastillingar Nicolai, tölvu og fylgihluti í versluninni BT, Skeifunni 1, Reykjavík, en stefnandi rekur þá verslun. Stefnandi heldur því fram að vörurnar hafi verið teknar út í reikning og hafi stefndi S-kk-nf kvittað fyrir að vörurnar væru skuldfærðar á reikning félagsins. Stefndu hins vegar halda því fram að vörurnar hafi verið staðgreiddar og því skuldi þeir stefnanda ekki umstefnda fjárhæð.

III

Stefnandi kveðst byggja kröfur sínar á hendur stefndu á reikningi útgefnum hinn 20. janúar 2006 með gjalddaga 20. febrúar 2002. Hafi krafan komið þannig til að stefndi, Bifreiðastillingar Nicolai, hafi tekið út vörur hjá stefnanda sem hann hafi ekki greitt, þrátt fyrir innheimtutilraunir. Kröfu sína á hendur stefnda S-kk-þgf kveðst stefnandi byggja á því að hann sé einkaeigandi stefnda, Bifreiðastillinga Nicolai, og því persónulega ábyrgur fyrir öllum fjárskuldbindingum þessa einkafirma síns.

Stefnandi kveðst vísa til meginreglu kröfuréttarins um efndir fjárskuldbindinga sem og ákvæða kaupalaga nr. 50/2002 einkum ákvæða 45., 47., 48. og 51. gr. Um gjalddaga kröfunnar sé einkum vísað til meginreglu 49. gr. sömu laga. Kröfu sína um málskostnað styður stefnandi við 1. mgr. 130. gr. laga nr. 91/1991 um meðferð einkamála og varðandi varnarþing vísar hann til 36. gr. þeirra laga.

Stefndu viðurkenna að stefndi, Bifreiðastillingar Nicolai, hafi keypt og fengið afhentar þær vörur sem mál þetta snýst um. Þær vörur hafi hins vegar verið staðgreiddar eins og fram komi á því skjali sem stefnandi byggi kröfur sínar á. Það skjal beri með sér að vera sundurliðuð kvittun. Þá benda stefndu á að í innheimtubréfi stefnanda sé ekki tekið fram hvaða kröfu sé verið að innheimta og þrátt fyrir ítrekaðar tilraunir hafi stefndi S-kk-nf ekki náð tali af fyrirsvarsmönnum stefnanda til að fá útskýringar á þeirri innheimtu. Því sé til vara gerð sú krafa að allur kostnaður verði felldur niður.

IV

Fyrir liggur í máli þessu að Bifreiðastillingar Nicolai er heiti á einkafirma stefnda, S-kk-ef N-kk-ef. Slíkt firma skortir hæfi til þess að eiga aðild að dómsmáli, sbr. 1. mgr. 16. gr. laga nr. 91/1991 um meðferð einkamála. Verður kröfum á hendur félaginu því vísað sjálfkrafa frá dómi.

Stefnandi byggir kröfur sínar á hendur stefndu fyrst og fremst á skjali sem hann kallar reikning nr. 10056105. Yfirskrift þess skjals er: Sundurliðuð kvittun, og þar undir stendur Skífan og dagsetning skjalsins er 27. júní 2006. Í skjalinu er nánar sundurliðað hvaða vörur keyptar eru auk þess sem þar eru ýmsar upplýsingar s.s. um nr. kvittunar sem er 0010056105 og dagsetning viðskiptanna, 20. janúar 2006. Þá kemur fram að um sé að ræða reikning nr. 6712820199, sem er það sama og kennitala stefnda, Bifreiðastillinga Nicolai, og greiðslutegund „í reikning“. Þá greinir í skjali þessu að „upphæð greidd“ sé 166.486 krónur sem sé heildargreiðsla.

Í fylgiskjali með þessari kvittun er ljósrit af miða þar sem fram kemur sama kvittunarnúmer og í ofangreindu skjali og segir þar að skuldfærð sé á reikning nr. 6712820199 sama fjárhæð og deilt er um í máli þessu.

Stefndi S-kk-nf hefur alfarið neitað því að hafa fengið umræddan varning út í reikning heldur hafi hann staðgreitt hann. Þykja framangreind gögn ekki styðja það óyggjandi að stefndu hafi fengið umræddar vörur afhentar án þess að greiða fyrir þær en stefnandi byggir kröfur sínar fyrst og fremst á skjali sem ber yfirskriftina, sundurliðuð kvittun og niðurstaða skjalsins greinir að upphæð sú sem greidd er sé stefnufjárhæðin.

Fyrir liggur að stefndu höfðu ekki verið í reikningsviðskiptum hjá stefnanda og bar vitnið Þ-kvk-nf B. H-kvk-nf það fyrir dómi að stefndu hefðu ekki átt að komast í slík viðskipti. Þá hafi afgreiðslumaður sá sem afgreiddi stefnda S-kk-þf ekki haft heimild til að stofna til slíkra viðskipta heldur hefði þurft samþykki vitnisins til að svo væri gert. Þá bar vitnið að hún myndi ekki hafa samþykkt slík reikningsviðskipti stefndu ef eftir því hefði verið leitað. Þykir þetta frekar renna stoðum undir þær fullyrðingar stefndu að umræddar vörur hafi verið staðgreiddar heldur en hið gagnstæða. Þær fullyrðingar framangreinds vitnis um að afgreiðslumaður sá sem afgreiddi vörurnar hefði gert mistök auk þess sem nýtt tölvukerfi hefði ekki virkað eins og það átti að gera eru ekki studdar haldbærum gögnum.

Gegn eindregnum mótmælum stefnda S-kk-ef hefur stefnandi ekki lagt fram haldbær gögn sem renna stoðum undir það að stefndu hafi tekið umræddar vörur út í reikning og verður hann að bera hallann af þeim sönnunarskorti. Verður stefndi S-kk-nf því sýknaður af öllum kröfum stefnanda.

Þrátt fyrir þessa niðurstöðu þykir rétt með hliðsjón af atvikum öllum rétt að fella málskostnað niður.

G-kvk-nf B-kvk-nf héraðsdómari kveður upp dóminn.

D Ó M S O R Ð

Kröfum stefnanda, Dags Group ehf., á hendur stefnda, Bifreiðastillingum Nicolai, er vísað frá dómi.

Stefndi, S-kk-nf N-kk-nf, er sýknaður af öllum kröfum stefnanda.

Málskostnaður fellur niður.

G-kvk-nf B-kvk-nf